Blodprøver fra 15.000 gravide nordjyder bliver analyseret i et nyt forskningsprojekt på Aalborg Universitetshospital. Det er stofskiftetallene, der er fokus på. Der mangler nemlig viden om hvor mange gravide, der har en stofskiftesygdom - og om sådan påvirker fosterets udvikling. - Ved at måle stofskiftetallene, vurderer vi forekomsten af stofskiftesygdom. Herefter ser vi på, om forstyrrelser i moderens stofskifte har haft betydning for graviditeten, siger læge, ph.d. Stine Linding Andersen, der står bag projektet. Forskningen kan i fremtiden påvirke den måde, man undersøger gravide på. - Resultaterne af undersøgelsen vil få betydning for, hvordan vi skal håndtere stofskiftesygdom hos gravide, herunder om man rutinemæssigt bør undersøge alle gravide for stofskiftesygdom, siger Stine Linding Andersen. Projektet sker i samarbejde mellem Klinisk Biokemisk Afdeling og Endokrinologisk Afdeling på Aalborg Universitetshospital. Novo Nordisk Fonden har støttet projektet med 1,9 millioner kroner.

Referat:
Forskere på Aalborg Universitetshospital skal se nærmere på stofskiftesygdomme hos gravide.